De vòtte a vitta a piggia de ceighe stranie. Mi pensava de tornâ da-e vacanse e repiggiâ o fî di mæ discorsci, e incangio me succede che me ciamman pe giâ un film in Spagna, e urtime doe settemañe de settembre. Bella idea, pe caitæ, ma m’è toccou travaggiâ comme un matto pe poeimene anâ via torna, dòppo a stæ… e coscì l’è un meise che veuggio scrive sta cösa chì, e no ghe l’ò ancon fæta.
Se tratta de questo. Quande i giorni cadi de agosto passavan lenti comme tutto, tra a compagnia di amixi e i bagni in mâ, me son dedicou un pittin à un lou ch’o no serve à ninte, into senso – comm’o diva o mæ professô de filosofia – ch’o no l’è servo de ninte e de nisciun.
Ò piggiou di testi antighi zeneixi, de quelle pròse do Trexento che no ê conosce nisciun sciben che son a base da nòstra lettiatua, e me son dedicou à portâli inta grafia da giornâ d’ancheu e à inrichîli de nòtte e spiagaçioin, de mainea che un lettô moderno o pòsse avvexinâseghe de lengê. De dòppodisnâ, quande o sô o l’ea tròppo fòrte, me metteva lì pe un pâ de oe à raxonâ, à copiâ, comme un scrivan de l’etæ de mezo. O giardin donde stavo o l’ea bello, à l’ombra di erboi…Coscì, sensa stâ à contâ tutto quello che ò descoverto – ascì perché, spero, un giorno se porrià cattâ di libbri inte libbraie, fruto de sto travaggio – ripòrto solo un tocchettin de “Croniche di pappi e imperatoî”, adattaçion zeneise da Martin Polònio e da atri testi da tradiçion.
“Dapeu de questo Leon, fo faito Pappa Johannes Anglico, de naçion magontin, e o stette pappa pe anni doî meixi çinque e dì quattro, e o moì in Romma.
Segondo che se açertà, questo fo femmena, e quando ela a l’ea grasoña un sò amigo o â menà in Athenes in abito de masccio, onde o l’ea o studio di filòsofi; e ela a l’avansà in tanta sciençia e in diverse sciençie che in quello studio nisciun se trovava inguâ che lê.
Intanto che in Romma, a tegné carega trei anni, e grendi meistri e dottoî vegnivan à oî a seu sciençia e, seando in Romma de scì grande opinion, concordeivementi da-i Romen, a fo elezzua in Pappa.
Ma, seando pappa, questa a fo impregnâ da un sò familiâ, e, no saccendo o tempo do seu partoî, un dì ela andava de San Pero fin in San Zoane in Lateran, e i doloî do parto â preisen tra o Coliseo e a gexa de San Clemento, e lì a partoì; e inte quello parto ela a moì. Lì a fo sepellia, segondo che se afferma.
L’è perçò che messê o Pappa mai o no passa da quella via: se credde che pe questa reessa o no ghe passe, ni questa a se mette into libbro di santi pappi, perçò che a fo femmena e a no conforma co-i atri.”
A l’è a stöia da pappessa Giovaña, visciua – s’a l’è existia – into secolo noven. Unna stöia in sciâ quæ, comme se peu imaginâ, o pòpolo e i nemixi do pappato an recammou ben ben. L’è da chì ch’a nascieiva l’usansa – in realtæ fruto da fantaxia – segondo a quæ o pappa neo-elezzuo o saieiva sottopòsto à un “esamme”, descrito inte sti termini: “Pe dimostrâ o seu valô, i ciù zoeni tra i presenti ghe tastan i attribui e a verga, comme testimmoniansa do sesso masccile. Quande sto chì o vëgne determinou, a persoña ch’a l’à tastou a cria à gran voxe: “virgam et testiculos habet”, e alantô tutti i òmmi de gexa respondan: “Deo gratias!”, donca proçedan a-a consacraçion gioiosa do pappa elezzuo (Felix Hamerlin, De nobilitate et rusticitate Dialogus, ca. 1490)”.
I libbri parlan l’un de l’atro e, comme o diva o Borges, arvan di mondi ch’en di laberinti sensa fin. Gh’è chì gh’è cao anâghe à spaçio, quande o peu, perché o l’è coioso; e chi no. De seguo, però, quarche tòcco da grande biblioteca de l’umanitæ a l’è ascì in zeneise.
Lescico
Ascì: anche
Cao (gh’è): ha piacere
Ceighe: pieghe
Dòppodisnâ: pomeriggio
Fî: filo Inguâ: uguale
Lengê (de): facilmente
Lou: lavoro
Magontin: di Magonza
Noven: nono
Oî: udire (ant.)
Reessa: peccatrice (ant.)
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn por_Latn vec_Latn scn_Latn vec_Latn srd_Latn srd_Latn